Mihai Stoica a răbufnit în direct după FCSB - Sepsi: "Nu se poate așa ceva, o prostie! E strigător la cer"
Mihai Stoica, managerul general de la FCSB, a contestat vehement o decizie luată de brigada de arbitri în meciul cu Sepsi, încheiat cu victoria bucureștenilor, scor 2-1.
În prima repriză a partidei de pe Arena Națională, la un duel între Branislav Ninaj și Darius Olaru, căpitanul de la FCSB s-a prăbușit pe gazon și a fost călcat cu crampoanele pe tibie de fundașul slovac al formației covăsnene.
Mihai Stoica: "Ninaj a stat cu piciorul pe Olaru ca pe skateboard. Cum adică nu e roșu?"
Arbitrul Horațiu Feșnic nu a dictat nici măcar fault după intervenția respectivă, iar centralul nu a fost sesizat nici din camera VAR de Sorin Costreie.
La o zi după meci, Mihai Stoica a contestat vehement decizia luată de Feșnic. Managerul general de la FCSB susține că Ninaj trebuia eliminat și demontează argumentul potrivit căruia jucătorul lui Sepsi nu avea unde să pună piciorul, motiv pentru care l-a călcat pe Olaru.
"Intrarea lui Ninaj la Olaru e foarte interesantă. A stat cu piciorul pe el ca pe skateboard. Unii spun că n-avea unde să pună piciorul. Atunci să nu-l pună! Să pună piciorul lângă, să fie atent. Cum putem să discutăm de faza asta și să spunem că nu e cartonaș roșu? Nu s-a dat nici fault! Cum adică nu e roșu aici? Uită-te la talpa lui. Cum să nu-l chemi la VAR? Cum să soluționezi faza asta ca și cum nu s-ar fi întâmplat nimic?
Dacă avea Ninaj unde să pună piciorul? Da, e 105x68 gazonul. Nu se poate așa ceva! Este strigător la cer! Prostia asta cu 'nu avea unde să pună piciorul' mi se pare monumentală. El îl calcă cu toată greutatea, nu îl ferește. Ferească Dumnezeu! Cum să spunem că n-avea unde să pună piciorul?", a spus Mihai Stoica, la Orange Sport.
Prezent în studio, fostul arbitru Constantin Zotta i-a dat dreptate lui Mihai Stoica, spunând că Ninaj trebuia eliminat.
"Mie mi se pare că este roșu. Îl calcă cu crampoanele pe tibie. E o acțiune care putea conduce la o accidentare gravă a adversarului. Eu spun că se încadrează la regulament", a spus Zotta.
Urmăriți SPORT.RO și pe Google News